
Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos bendruomeninių organizacijų plėtros įstatymo 8 straipsniu, Birštono savivaldybės taryba    nusprendžia:
Patvirtinti Birštono savivaldybės bendruomeninių organizacijų tarybos nuostatus (pridedama).
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

	 Savivaldybės merė
	                                       Nijolė Dirginčienė



                                                                                      PATVIRTINTA
Birštono savivaldybės tarybos
                                                                                              2019 m. rugsėjo 27 d.
                                                                                          sprendimo Nr. TS-178

BIRŠTONO SAVIVALDYBĖS BENDRUOMENINIŲ ORGANIZACIJŲ TARYBOS NUOSTATAI

I SKYRIUS
BENDROSIOS NUOSTATOS

1.Birštono savivaldybės (toliau – Savivaldybė) bendruomeninių organizacijų tarybos (toliau – Taryba) nuostatai reglamentuoja Tarybos sudarymą, funkcijas, teises, darbo organizavimo ir sprendimų priėmimo tvarką. 
2. Taryba yra visuomeniniais pagrindais veikianti kolegiali patariamoji institucija. Tarybos nariams už dalyvavimą Tarybos veikloje nemokama.
3. Taryba nėra juridinis asmuo. 
4. Tarybos sudėtį ir nuostatus tvirtina, keičia ir pildo Savivaldybės taryba.
5. Taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais Nuostatais.
6. Šiuose Nuostatuose vartojamos sąvokos atitinka Lietuvos Respublikos bendruomeninių organizacijų plėtros įstatyme, Lietuvos Respublikos vietos savivaldos įstatyme ir kituose teisės aktuose vartojamas sąvokas. 
II SKYRIUS
TARYBOS TIKSLAS IR FUNKCIJOS 

7. Tarybos veiklos tikslas – užtikrinti ir skatinti bendruomeninių organizacijų dalyvavimą nustatant, formuojant ir įgyvendinant bendruomeninių organizacijų plėtros politiką Savivaldybėje, stiprinti bendradarbiavimą tarp Savivaldybės institucijų, įstaigų ir bendruomeninių organizacijų. 
8. Siekdama įgyvendinti savo veiklos tikslą, Taryba: 
8.1. teikia Savivaldybės institucijoms siūlymus dėl Savivaldybės teritorijoje veikiančių bendruomeninių organizacijų veiklos skatinimo; 
8.2. teikia išplėstinėms seniūnaičių sueigoms siūlymus dėl atstovų, deleguojamų į pretendentų į seniūno pareigas konkurso komisijos narius, taip pat dėl atstovų, deleguojamų dalyvauti Savivaldybės tarybos sudaromų komitetų, darbo grupių ir komisijų darbe; 
8.3. teikia Savivaldybės institucijoms ir išplėstinėms seniūnaičių sueigoms siūlymus dėl bendruomenių viešųjų poreikių ir iniciatyvų finansavimo tikslingumo, dėl viešųjų paslaugų, už kurių teikimą yra atsakinga Savivaldybė, teikimo perdavimo bendruomeninėms ir kitoms nevyriausybinėmis organizacijoms tikslingumo, vietos verslumo skatinimo ir dėl kitų Savivaldybės gyventojams svarbių reikalų; 
8.4. informuoja visuomenę apie Tarybos tikslus ir veiklą, skleidžia informaciją apie Savivaldybėje veikiančias bendruomenines organizacijas, jų iniciatyvas, veiklą, teikiamas paslaugas, organizuojamus mokymus Savivaldybės interneto svetainėje www.birstonas.lt;
8.5. inicijuoja bendruomeninių organizacijų pasitarimus ir kitas veiklas bendruomeninių organizacijų veiklos ir teikiamų paslaugų aktualiais klausimais. 

III SKYRIUS
TARYBOS TEISĖS

9. Taryba turi šias teises:
9.1. teikti siūlymus dėl rengiamų Savivaldybės teisės aktų, susijusių su bendruomeninių organizacijų veikla, projektų; 
9.2. kviesti į savo posėdžius valstybės ir Savivaldybės institucijų ir įstaigų, bendruomeninių ir (ar) kitų nevyriausybinių organizacijų atstovus, nepriklausomus ekspertus klausimams, susijusiems su Tarybos funkcijų atlikimu, spręsti; 
9.3. teikti siūlymus ir rekomendacijas, kaip plėsti Savivaldybės ir bendruomeninių organizacijų bendradarbiavimą; 
9.4. dalytis patirtimi su kitų savivaldybių Tarybomis; 
9.5. bendradarbiauti su kitomis Savivaldybėje veikiančiomis patariamosiomis Tarybomis; 
9.6. naudotis kitomis teisės aktuose nustatytomis teisėmis. 

IV SKYRIUS
TARYBOS SUDARYMAS IR DARBO ORGANIZAVIMAS

10. Taryba sudaroma iš 8 narių, laikantis šio principo: ne daugiau kaip pusė narių – Savivaldybės institucijų ir įstaigų atstovai ir ne mažiau kaip pusė – bendruomeninių organizacijų, veikiančių Savivaldybės teritorijoje, atstovai. Tarybos narių kadencijos trukmė – 3 metai. 
10.1. Bendruomeninių organizacijų atstovus į Savivaldybės bendruomeninių organizacijų tarybą deleguoja Savivaldybės teritorijoje veikianti ir ne mažiau kaip ½ Savivaldybės teritorijoje veikiančių bendruomeninių organizacijų vienijanti organizacija, kuri nustato deleguojamų atstovų skaičių. Jeigu Savivaldybės teritorijoje tokios organizacijos nėra, Savivaldybės administracijos direktorius Savivaldybės tarybos nustatyta tvarka organizuoja bendruomeninių organizacijų atstovų rinkimus. Tuo atveju atstovų skaičių nustato Savivaldybės taryba. Kandidatus turi teisę siūlyti tos Savivaldybės teritorijoje veikiančios bendruomeninės organizacijos. Balsuojant, kiekviena bendruomeninė organizacija turi po vieną balsą. Rinkimai laikomi įvykusiais, jeigu juose balsavo ne mažiau kaip ½ Savivaldybės teritorijoje veikiančių bendruomeninių organizacijų. Išrinktais laikomi daugiausiai balsų surinkę kandidatai.
11. Birštono seniūnija prieš dvi savaites iki bendruomeninių organizacijų atstovų rinkimų į Tarybą interneto svetainėje skelbia pranešimą apie atstovų delegavimą į Tarybą;
11.1. bendruomeninės organizacijos pranešime nustatytu terminu teikia atstovo kandidatūrą į Tarybą;
11.2. jei pasiūloma daugiau atstovų negu yra vietų Taryboje, Savivaldybės administracijos direktoriaus organizuojamame bendruomeninių organizacijų pasiūlytų kandidatų susirinkime paprasta balsų dauguma išrenkami 4 atstovai;
11.3. jei pasiūloma daugiau atstovų negu yra vietų Taryboje, Savivaldybės Birštono seniūnija organizuoja bendruomeninių organizacijų pasiūlytų kandidatų susirinkimą, kurio metu jie paprasta balsų dauguma išrenka 4 atstovus.
12. Savivaldybės institucijų ir įstaigų atstovus siūlo Savivaldybės taryba. 
13. Tarybos veiklos pagrindinė forma yra posėdis. 
14. Tarybos sprendimai įforminami Tarybos posėdžių protokolais. Protokolo įvadinėje dalyje nurodoma posėdžio data ir laikas, posėdžio pirmininko ir protokolą rašiusiojo asmens vardai ir pavardės, posėdžio dalyviai, svarstomieji klausimai (darbotvarkė), kviestųjų asmenų vardai, pavardės, pareigos ir kam jie atstovauja, jei atstovauja konkrečiam juridiniam asmeniui. Protokolo dėstomojoje dalyje įrašomas kiekvienas svarstomas darbotvarkės klausimas ir priimtas sprendimas konkrečiu darbotvarkės klausimu. Jei svarstomu klausimu balsuojama, nurodomi balsavimo rezultatai. Protokolą pasirašo posėdžio pirmininkas ir protokolą rašęs asmuo. 
15. Posėdis laikomas teisėtu, kai jame dalyvauja ne mažiau kaip pusė Tarybos narių. 
16. Tarybos pirmininkas ir pavaduotojas išrenkami per pirmąjį Tarybos posėdį paprasta balsų dauguma. Pirmininku išrenkamas daugiausia balsų surinkęs Tarybos narys. Balsams pasiskirsčius po lygiai, organizuojamas kitas balsavimo etapas dėl vienodą balsų skaičių surinkusių kandidatų. Pavaduotojas renkamas Tarybos narių balsų dauguma. Jeigu renkant pavaduotoją balsai pasiskirsto po lygiai, lemia pirmininko balsas. Jei pirmininku išrenkamas Savivaldybės institucijos atstovas, pavaduotoju turi būti išrenkamas bendruomeninės organizacijos atstovas, ir atvirkščiai. 
17. Tarybos pirmininkas:
17.1. planuoja ir organizuoja Tarybos darbą;
17.2. sudaro Tarybos posėdžių darbotvarkę, šaukia Tarybos posėdžius ir jiems pirmininkauja. Pirmininkui nesant (jo ligos, komandiruotės, atostogų ar kt. atvejais), posėdžiui pirmininkauja jo pavaduotojas. Tarybos posėdį gali inicijuoti ir ne mažiau kaip trečdalis Tarybos narių;  
17.3. pasirašo Tarybos posėdžių protokolus ir kitus su Tarybos veikla susijusius dokumentus; 
17.4. atstovauja Tarybai valstybės ir Savivaldybės institucijose, įstaigose ir organizacijose ar įgalioja jai atstovauti kitus Tarybos narius, pritarus Tarybai; 
17.5. informuoja Tarybos narius apie dalyvavimą atstovaujant bendruomeninių organizacijų interesams, teikia kitą aktualią informaciją. 
18. Tarybos nario įgaliojimai pasibaigia, jeigu nutrūksta jo atstovavimo ar darbo santykiai atstovaujamoje įstaigoje ar organizacijoje arba atsistatydina savo noru.  
19. Kiekvienas Tarybos narys turi teisę siūlyti klausimų posėdžiui, iš anksto informavęs apie tai Tarybos pirmininką. 
20. Tarybos narys turi nusišalinti, jeigu posėdyje arba kitaip sprendžia, nagrinėja klausimą, susijusį su jo privačiais interesais, galinčiais sukelti viešųjų ir privačių interesų konfliktą, arba jeigu yra kitų priežasčių, galinčių turėti įtakos klausimo nagrinėjimo nešališkumui. Jei Taryba ketina svarstyti klausimą, dėl kurio Tarybos nariui kyla viešųjų ir privačių interesų konfliktas, jis apie tai praneša Tarybos pirmininkui iki posėdžio pradžios. Jeigu klausimas, dėl kurio gali kilti viešųjų ir privačių interesų konfliktas, įtraukiamas į darbotvarkę posėdžio metu, Tarybos narys informuoja Tarybą prieš klausimo svarstymą. 
21. Tarybos sprendimai priimami, kai jiems pritaria daugiau kaip pusė posėdyje dalyvaujančių Tarybos narių. Balsams pasiskirsčius po lygiai, lemia Tarybos (posėdžio) pirmininko balsas. 
22. Tarybos darbą techniškai aptarnauja Savivaldybės Birštono seniūnija.
23. Birštono seniūnija Savivaldybės interneto svetainėje skelbia Savivaldybės bendruomeninių organizacijų tarybos veiklą reglamentuojančius teisės aktus, jos veiklos planus, posėdžių darbotvarkes, posėdžių protokolus ir kitą informaciją apie Savivaldybės bendruomeninių organizacijų tarybą ir jos veiklą. Tarybos sprendimai yra rekomendacinio pobūdžio;
[bookmark: _GoBack]24. Savivaldybės tarybos sprendimu, kuriam pritarė ne mažiau kaip ½ tos Savivaldybės teritorijoje veikiančių bendruomeninių organizacijų, Savivaldybės nevyriausybinių organizacijų  tarybai gali būti pavesta atlikti ir Savivaldybės bendruomeninių organizacijų tarybos funkcijas.

V SKYRIUS
BAIGIAMOSIOS NUOSTATOS

25. Tarybos posėdžių protokolai ir kiti dokumentai saugomi Lietuvos Respublikos dokumentų ir archyvų įstatymo ir kitų teisės aktų nustatyta tvarka ir terminais.

